Vaðlaheiðargöng hafa skipt sköpum með sjúkraflutninga Eysteinn Heiðar Kristjánsson , yfirmaður sjúkraflutninga hjá Heilbrigðisstofnun Norðurlands í Þingeyjarsýslum , segir tilkomu Vaðlaheiðarganga hafa gjörbreytt stöðu mála varðandi sjúkraflutninga milli Þingeyjarsýslna og Eyjafjarðar . Þann 26. september sl. birtist í Vikudegi athyglisvert viðtal við Eystein Heiðar Kristjánsson , yfirmann sjúkraflutninga hjá Heilbrigðisstofnun Norðurlands í Þingeyjarsýslum , þar sem hann segir að tilkoma Vaðlaheiðarganga í ársbyrjun hafi stóraukið öryggi fólks austan Vaðlaheiðar . Göngin hafi gert það að verkum að unnt hafi verið að koma á ákveðinni verkaskiptingu Akureyrar og Húsavíkur gagnvart sjúkraflutningum í Suður-Þingeyjarsýslu og jafnframt hafi þjónustan verið stóraukin . Hann segir að af tæplega 500 sjúkraútköllum á Húsavík fari sjúkrabílar með fólk í rösklega þrjúhundruð tilvika á Sjúkrahúsið á Akureyri . Þarna skipti göngin sköpum , ekki síst yfir vetrarmánuðina . Í fréttinni segir Eysteinn Heiðar : „ Augljóslega hafa göngin stytt tímann sem tekur að koma veiku eða slösuðu fólki á sérhæft sjúkrahús á Akureyri . Hitt sem vill oft gleymast í þessu sambandi er að göngin stytta einnig tímann sem sjúkrabílarnir eru í burtu úr héraði , það tekur einfaldlega skemmri tíma að koma fólki til Akureyrar og að sama skapi tekur það skemmri tíma fyrir bílana að koma aftur austur . Þetta skiptir verulega miklu máli fyrir okkar svæði . “ segir Eysteinn . Hann nefnir líka í fréttinni að með göngunum hafi orðið til ákveðin verkaskipting milli sjúkraflutninga frá Húsavík og Akureyri . Nú sjái Slökkviliðið á Akureyri um sjúkraflutninga af vesturhluta svæðisins , næst austari gangamunnanum , en sjúkraflutningamenn á Húsavík hafi umsjón með austari hluta svæðisins . Í þessu sambandi nefndi Eysteinn að ef verði slys eða bráð veikindi fólks við t.d. Goðafoss komi sjúkrabílar á svæðið bæði frá Húsavík og Akureyri . Með öðrum orðum , tilkoma Vaðlaheiðarganga hafi gert það að verkum að unnt hafi verið að stórauka öryggisþjónustu við fólk austan Vaðlaheiðar varðandi heilbrigðisþjónustu . Þá rifjar hann upp að áður en göngin komu til sögunnar hafi vaktmaður sjúkraflutninga á Húsavík verið vakandi og sofandi yfir veðurspá og ástandi vega í Víkurskarði og Dalsmynni . „ Á síðasta ári fóru sjúkrabílar hér á Húsavík í 470 verkefni og í miklum meirihluta þeirra fórum við með sjúklingana á Sjúkrahúsið á Akureyri . Ég hef ekki nákvæma tölu en það lætur nærri að sjúkrabíll fari frá okkur í gegnum Vaðlaheiðargöng að jafnaði einu sinni á dag , allt árið , ” segir Eysteinn í viðtalinu og bætti við að Vaðlaheiðargöng hafi tryggt aukið flæði sérhæfðs starfsfólks á milli stofnana innan Heilbrigðisstofnunar Norðurlands og stuðlað þannig að betri þjónustu , bæði austan og vestan ganganna .